55. schôdza NR SR - 9.deň - B. popoludní
Dátum: 2022-02-16
Poslanec: Taraba, Tomáš (-)
Druh vystúpenia: Vystúpenie v rozprave

45. Ďakujem za slovo. Dámy a páni, predkladaný návrh zákona je veľmi jednoduchý. V podstate konštatuje to, že potvrdzujeme, že na Slovensku platí systém všeobecného zdravotného poistenia. Znamená to, že každý jeden občan Slovenskej republiky, ktorý platí zdravotné odvody, alebo teda platí to za neho štát podľa toho, do akej kategórie patrí, má nárok na pokrytie celej svoje zdravotnej starostlivosti tak, ako to definuje zákon, a nie je to podmieňované žiadnymi inými medicínskymi úkonmi, ktoré naňho dodatočne štát chce uplatniť. Reagujem tým predovšetkým na niektorých politikov vládnej koalície, ktorí, osobne napríklad pani Cigániková, ktorá sa nechávala často počuť, že ten občan Slovenskej republiky, ktorý nepodstúpi neviem akú dávku očkovania bez ohľadu na to, pri niektorých prípadoch je to, že vôbec sa nedá zaočkovať, no a v tomto prípade to bol COVID-19, alebo že si nedá druhú alebo tretiu, poprípade ak v budúcnosti príde nejaký politik a povie, že on má chuť, aby aj piatu ľudia dostávali, v opačnom prípade budú za to niesť nejaké následky. A veľmi si pamätáme, že ten hlavný nástroj vydierania ľudí bol práve na hranie na psychiku, že ak sa vám niečo stane, nebudete môcť mať poskytnutú plnú zdravotnú starostlivosť alebo budete musieť si za niečo prispievať. Vo svete sú rôzne modely zdravotného poistenia. Vieme, že úplne osobitný model je to, čo je napríklad v Spojených štátoch amerických, kde sa každý jeden občan rozhodne, že či chce byť poistený, alebo nie. Je to práve preto, že tie poisťovacie schémy sú oveľa nákladnejšie. Individuálne poistenie je oveľa drahšie, ľudia si môžu rozhodnúť, že na aký typ zdravotnej starostlivosti sa chcú poistiť, napríklad niekto si vyberie, ako v McDonalde si viete zložiť žemľu, tak tam si viete zvoliť pre vás ideálne zdravotné poistenie. Niekto si povie, že je ochotný podstúpiť, ja neviem, riziko, že v určitý typ chorôb nechce mať pokryté, za to ma nižšiu, nižšie platby mesačné za zdravotné starostlivosť či za zdravotnú poistku. A zas druhý si povie, že v poriadku, on chce mať pokryté úplne všetko, a je to drahšie. Niektorí, žiaľ, z tohto systému vypadávajú, pretože ak majú nejakú predispozíciu, históriu, genézu z ochorení vo svojej rodine, tak potom, samozrejme, že poisťovne takých ľudí ani poistiť nechcú. To je jeden model. Potom je zas, rôzne asignačné modely, druhý. Slovenská republika má jasné všeobecné zdravotné poistenie, a to, že sme zažili pred nedávnymi mesiacmi, že si tu dovolili pár politikov vydierať ľudí tým, že ak nepodstúpite to, čo od vás žiadame, tak nebudete mať pokryté zdravotné v podstate poistenie a nemôžete očakávať od štátu plnú úhradu zdravotnej starostlivosti, tak to je jednoducho nonsens. Takže tento návrh zákona je úplne pre každého, aby sme to navždy vylúčili, že takéto, takéto úvahy, takéto citové vydieranie alebo pre niekoho reálne vytváranie tlaku na ľudí jednoducho sa opakovať nebude. Tak práve preto to predkladám teraz, kedy ten COVID sa ukazuje, že je na ústupe, že sa vôbec nenaplnili tie predpoklady, ktoré sme tu počúvali, že tá posledná vlna bude úplne najstrašnejšia. Vďakabohu, sa to nenaplnilo. A práve preto vás prosím o podporu tohto zákona, pretože by aj pani Cigániková a spol. pochopili, že tak ako tu sa nesnažíme odkázať ľuďom, ktorí napríklad sú, sú obézni alebo druhí zase jedia príliš mastné jedlá, tretím povieme, že sa málo hýbu a tak ďalej, ak to neuplatníme pri rôznych týchto kategóriách ľudí, že ak nezmeníte svoje správanie, tak nebudete môcť rátať s tým, že štát vám pokryje plnú zdravotnú starostlivosť. Mali sme tu dva dni dozadu napríklad návrh zákona, podľa ktorého deti by nemali mať prístup k nezdravým jedlám na školách. Nebolo to, nebolo to schválené aj poslancami SaS, ktorí teraz tvrdia skôr, že by sme mali teda zasahovať do toho, že kto sa zaočkovať nedá, tak by nemal mať plnú zdravotnú starostlivosť. Takže ak to uplatňujeme pri deťoch, že štát nemá do toho hovoriť, tak jednoducho nemôžeme vynímať žiaden zdravotnícky úkon ako podmienku toho, že či sa niekto, či niekto dostane, alebo nedostane tú zdravotnú starostlivosť. Tá je ústavou garantovaná, týka sa úplne každého, takže bol by som rád, keby poslanci vládnej koalície prijatím tohto zákona alebo posunutím jeho do teda druhého čítania túto skutočnosť raz a navždy vyvrátili, že toto sa diať ani takéto úvahy sa diať nebudú, pokiaľ máme tento platný systém zdravotného poistenia. Ďakujem pekne.